Athugasemdir við erindi Helga Grímssonar, sviðsstjóra Skóla- og frístundasviðs Reykjavíkurborgar, til ráðuneytis þann 9. júní 2022 um veigamikið inngrip í ákvörðunarétt leikskólastjóra á eigin starfi:

1. **Breytingartillaga á 1.mgr. 6. gr.  reglugerðarinnar:**

Tillagan sem lögð er fyrir ráðuneyti er því miður beinlínis villandi og sýnir ekki kjarna þeirra breytinga sem ætlunin er að ná.

Núverandi texti 1. mgr. 6. gr. reglugerðarinnar segir:

„*Leikskólastjóri, að höfðu samráði við sveitarstjórn eða nefnd sveitarfélags sem fer með málefni leikskóla í sveitarfélaginu, sbr. 2. mgr. 4. gr. laga nr. 90/2008 um leikskóla og starfsfólk leikskóla, tekur ákvörðun um fjölda barna í leikskóla hverju sinni. Ákvörðun um fjölda barna og skipulag skólastarfs skal taka mið af samsetningu barnahópsins, dvalartíma barna dag hvern, aldri þeirra og þörfum, samsetningu starfsmannahóps og umfangi sérfræðiþjónustu.“*

Textinn, í erindi sviðsins til ráðuneytis, sem sýndur er sem upprunatexti, með yfir- og undirstrikuðum breytingum er hins vegar:

„*Ákvörðun um fjölda barna í leikskóla hverju sinni skal tekin í samstarfi ~~leikskólastjóra og~~ sveitarstjórnar eða nefndar sveitarfélags sem fer með málefni leikskóla í sveitarfélaginu, sbr. 2. mgr. 4. gr. laga nr. 90/2008 og leikskólastjóra. Ákvörðun um fjölda barna og skipulag skólastarfs skal taka mið af samsetningu barnahópsins, dvalartíma barna dag hvern, aldri þeirra og þörfum, stærðar- leik- og kennslurýmis, samsetningu starfsmannahóps og umfangi sérfræðiþjónustu. Komi til ágreinings um fjölda barna í leikskóla hverju sinni tekur sveitarstjórn ákvörðun“.*

Raun breytingin, sem sést ekki í erindi Helga Grímssonar til ráðuneytis, (og má velta fyrir sér hvers vegna erindið er svo óskýrt sem raun ber vitni)  er að ákvörðunarvald um fjölda barna í leikskólum er tekið af æðsta stjórnanda leikskólans, (sem þó skal bera fulla ábyrgð á rekstrinum) og færði til Skóla- og frístundasviðs/sveitafélaga.

Eins og textatillaga og breytingar eru lagðar fram í erindi sviðsins til ráðuneytis væri breytingin í raun engin:

* 1. Ákvörðun um fjölda barna í leikskóla hverju sinni skal tekin í samstarfi sveitastjórnar eða nefndar sveitarfélags sem fer með málefni leikskóla í sveitarfélaginu, sbr. 2. mgr. 4. gr. laga nr. 90/2008 **og leikskólastjóra**

( í staðinn fyrir áður)

* 1. Ákvörðun um fjölda barna í leikskóla hverju sinni skal tekin í samstarfi **leikskólastjóra** og sveitastjórn eða nefnd sveitarfélags sem fer með málefni leikskóla í sveitarfélaginu, sbr. 2. mgr. 4. gr laga nr. 90/2008.

Hér er eina breytingin sem sagt að leikskólastjóri er settur aftast í textann, og aðrar breytingar eingöngu málfarslegar m.t.t þess.  Horft á textann eingöngu er ekki um neina breytingu að ræða aðra en orðaröð, og **því væri breytingin fullkomlega þarflaus**.

Hið rétta er hins vegar að um verulega breytingu er að ræða sem vegur illilega og óvægið að sjálfstæði og ábyrgð leikskólastjóra hjá Reykjavíkurborg/og öðrum sveitarfélögum, og er illa eða ekkert rökstudd.  Hvernig má það vera að þeir einu sem hafa raun þekkinguna á getu síns leikskóla eigi ekki lengur að hafa það vald sem þeim er nauðsynlegt til þess að stýra leikskóla sínum af ábyrgð.  Í Reykjavík eru um 80 leikskólar.  Fer virkilega vel á því að miðlæg stofnun borgarinnar eigi að vita og ákvarða sem best hver fjöldi barna eigi að vera í hverjum leikskóla eftir aðstæðum hverju sinni?  Hvað felst í „samráði“ við leikskólastjóra? (skv. meintum breytingum).  Á hann að spyrja Skóla- og frístundasvið hversu mörg börn geta verið hvern dag eftir aðstæðum húsnæðis, mannfjölda, veikinda o.s.frv. ?

Auk þess verður ekki betur séð en að sú breytingartillaga sem lögð er fram (eins illa og það er nú gert) sé í andstöðu við 5. gr. laga um leikskóla, þar sem m.a. kemur fram að leikskólastjóri stjórnar starfi leikskóla í umboði rekstraraðila.  Ákvörðun um fjölda barna hverju sinni, m.t.t. til allra reglna og aðstæðna er svo veigamikill þáttur í ábyrgum rekstri leikskóla, að það vald verður trauðla tekið af leikskólastjóra án þess að það teljist brot á 5. gr. laganna.

1. Um tillögu um nýja, viðbótar-málsgrein 4. mgr. 6. gr.:  Greinin er svo óljós að erfitt er að tjá sig um hana annað en að það er varla stætt á því að sveitastjórn verði gefið frítt spil til að ákvarða fjölda barna í leikskóla hverju sinni, án þess að í því felist að „trompa“ allar núverandi reglur.